Vaalharts-moorde: Saak kom dán weer voorVaalharts-moorde: Hartswater-landdroshof (Foto: Verskaf) Die vyf verdagtes wat vasgetrek is in verband met die moord op die Brand-gesin, Dan (83), Breggie (79) en hul dogter Elzabie, het Donderdag weer vlugtig in die Hartswater-landdroshof in die Noord-Kaap verskyn op aanklagte van moord, ontvoering en roof. Die saak is weer uitgestel. Volgens brig. Mohale Ramatseba, woordvoerder van die polisie, sal die vyf verdagtes, Khomotso Mpumlwana (43), Tshepo Visagie (36), Tshepo Seolesang (20), Tshepaone Melato (19) en Realeboga Manyedi (18), na verwagting weer op 27 Augustus in die hof verskyn. Mpumlwana se aansoek om borgtog sal dán in die hof aangehoor word. Die ander verdagtes het nie aangedui of hulle ŉ borgtogaansoek gaan bring nie. Ramatseba het intussen bevestig ŉ Sahara-skootrekenaar en ŉ Samsung J5-selfoon wat aan die Brand-gesin behoort het, is in ŉ pandjieswinkel in die Taung-omgewing gevind. Hy sê hierdie items is vir R400 aan die pandjieswinkel verkwansel. Volgens Ramatseba het die polisie ook ŉ handsak by Mpumlwana se huis gevind. Die handsak het verskillende kaarte, waaronder rybewyse, identifikasie van dokumente en winkelkaarte, bevat. Honderde voertuig het Donderdag weer na die hof opgeruk (Foto: Verskaf) Die Brand-egpaar se liggame is op 28 Julie in die omgewing van die Takaneng-nedersetting in Taung in Noordwes gevind. Elzabie se liggaam is vroeër in dieselfde omgewing opgespoor. Maroela Media het vroeër berig die drie is vermoedelik reeds die Sondagmiddag ontvoer tydens ŉ aanval op ŉ kleinhoewe in die Vaalharts-omgewing naby Hartswater. Daar was tekens van ŉ struweling en bloedspatsels in die huis. Honderde mense het einde Julie toe die verdagtes die eerste keer in die hof verskyn het, voor die hof byeengekom. Lede van die gemeenskap het van Jan Kempdorp, Magogong en Hartswater in hul plaasbakkies, motors, vragmotors en selfs op hul trekkers na die hof gery om hul stem dik te maak oor die moord op die Brand-gesin. Frederik van Zyl, ŉ veiligheidsverteenwoordiger van die Vaalharts-gemeenskapsveiligheidseenheid, sê die gemeenskap het Donderdag weer in honderde voertuie na die hof opgeruk. Brig. Vishnu Naidoo, nasionale polisiewoordvoerder, het gesê die motief vir die aanval is vermoedelik roof. Die gesin se twee voertuie, ŉ Nissan Micra en ŉ Mazda CX5, is tydens die aanval gesteel. Al twee voertuie is later opgespoor.